CELEX: 32015R1549
Language: lt
Date: 2015-09-17 00:00:00
Title: 2015 m. rugsėjo 17 d. Komisijos deleguotasis reglamentas (ES) 2015/1549, kuriuo nustatomos pieno ir pieno produktų sektoriuje taikytinos išskirtinės laikinosios priemonės – 2015 m. laikotarpio, kuriuo sviestui ir nugriebto pieno milteliams taikoma valstybės intervencija, pratęsimas ir 2016 m. laikotarpio, kuriuo sviestui ir nugriebto pieno milteliams taikoma valstybės intervencija, paankstinimas

18.9.2015   
            
            
               LT
            
            
               Europos Sąjungos oficialusis leidinys
            
            
               L 242/28
            
         KOMISIJOS DELEGUOTASIS REGLAMENTAS (ES) 2015/1549
   2015 m. rugsėjo 17 d.
   kuriuo nustatomos pieno ir pieno produktų sektoriuje taikytinos išskirtinės laikinosios priemonės – 2015 m. laikotarpio, kuriuo sviestui ir nugriebto pieno milteliams taikoma valstybės intervencija, pratęsimas ir 2016 m. laikotarpio, kuriuo sviestui ir nugriebto pieno milteliams taikoma valstybės intervencija, paankstinimas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 219 straipsnio 1 dalį kartu su jo 228 straipsniu,
   kadangi:
   
               (1)
            
            
               2014 m. rugpjūčio 7 d. Rusija įvedė tam tikrų produktų, įskaitant pieną ir pieno produktus, importo iš Sąjungos į Rusiją draudimą. Dėl šio draudimo buvo sutrikdytas rinkos veikimas: dėl staiga užsivėrusios svarbios eksporto rinkos smarkiai sumažėjo kainos;
            
         
               (2)
            
            
               2015 m. birželio 25 d. Sąjungos kilmės žemės ūkio ir maisto produktų importo draudimą Rusija pratęsė dar vieniems metams – iki 2016 m. rugpjūčio 6 d.;
            
         
               (3)
            
            
               be to, 2014 m. ir pirmaisiais 2015 m. mėnesiais pieno ir pieno produktų paklausa pasaulyje apskritai sumažėjo;
            
         
               (4)
            
            
               todėl sviesto ir nugriebto pieno miltelių kainos Sąjungoje dar labiau sumažėjo, ir kainų mažėjimo tendencija greičiausiai išliks;
            
         
               (5)
            
            
               todėl susidarė tokios aplinkybės, kad Reglamente (ES) Nr. 1308/2013 numatytų įprastų priemonių nepakanka rinkos veikimo sutrikimo problemai išspręsti;
            
         
               (6)
            
            
               Reglamento (ES) Nr. 1308/2013 12 straipsnio d punkte nustatyta, kad valstybės intervencija sviestui ir nugriebto pieno milteliams turi būti taikoma nuo kovo 1 d. iki rugsėjo 30 d. Taikant Komisijos deleguotajame reglamente (ES) Nr. 1336/2014 (2) nustatytas išskirtines laikinąsias priemones, 2015 m. sviestui ir nugriebto pieno milteliams valstybės intervenciją buvo galima taikyti nuo sausio 1 d. iki rugsėjo 30 d.;
            
         
               (7)
            
            
               siekiant suteikti galimybę sparčiai pasinaudoti visomis galimomis rinkos priemonėmis ir pasirengti padėčiai, kai kainos toliau mažėtų, o rinkos veikimas dar labiau sutriktų, labai svarbu, kad valstybės intervencija sviestui ir nugriebto pieno milteliams būtų toliau be pertrūkių taikoma iki 2016 m. kovo 1 d., t. y. kito intervencijos laikotarpio pradžios;
            
         
               (8)
            
            
               todėl 2015 m. sviesto ir nugriebto pieno miltelių intervencinio supirkimo laikotarpį tikslinga pratęsti iki 2015 m. gruodžio 31 d. ir nustatyti, kad 2016 m. intervencinio supirkimo laikotarpis prasideda sausio 1 d.;
            
         
               (9)
            
            
               siekiant užtikrinti, kad šiame reglamente numatytos laikinosios priemonės rinkai padarytų nedelsiant juntamą poveikį ir padėtų stabilizuoti kainas, šis reglamentas turėtų įsigalioti kitą dieną po jo paskelbimo,
            
         PRIĖMĖ ŠĮ REGLAMENTĄ:
   1 straipsnis
   Nukrypstant nuo Reglamento (ES) Nr. 1308/2013 12 straipsnio d punkto, 2015 m. laikotarpis, kuriuo valstybės intervencija taikoma sviestui ir nugriebto pieno milteliams, pratęsiamas iki 2015 m. gruodžio 31 d.
   Nukrypstant nuo Reglamento (ES) Nr. 1308/2013 12 straipsnio d punkto, 2016 m. valstybės intervencija sviestui ir nugriebto pieno milteliams taikoma nuo sausio 1 d. iki rugsėjo 30 d.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. rugsėjo 17 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 671.
   
      (2)  2014 m. gruodžio 16 d. Komisijos deleguotasis reglamentas (ES) Nr. 1336/2014, kuriuo nustatoma pieno ir pieno produktų sektoriuje taikytina išskirtinė laikinoji priemonė – 2015 m. laikotarpio, kuriuo sviestui ir nugriebto pieno milteliams taikoma valstybės intervencija, paankstinimas (OL L 360, 2014 12 17, p. 13).